**ZÁSADY HNOJENIA HLAVNÝCH SKUPÍN PLODÍN**

Výber vhodného priemyselného hnojiva, čas a spôsob jeho aplikácie patria k faktorom, ktoré môžu ovplyvniť využiteľnosť živín, nevyhnutných pre rastliny.

V praxi sa používajú tieto spôsoby aplikácie priemyselných hnojív :

* hnojenie naširoko,
* pásové hnojenie,
* hnojenie do riadkov,
* hnojenie na list, prihnojovanie,
* zásobné hnojenie.

**Hnojenie naširoko**

Je najrozšírenejší spôsob hnojenia, pri ktorom sa priemyselné hnojivá rôznymi rozmetadlami rozhadzujú rovnomerne po parcele.

Rozhodené hnojivo sa podľa termínu aplikácie zapracuje buď orbou, bránami a kultiváciou, alebo sa nechá na povrchu pôdy. Spôsob zapracovania závisí od toho, či ide o základnú alebo predsejbovú prípravu pôdy.

Výhody tohto spôsobu hnojenia :

možnosť použiť vysokú dávku hnojív bez nebezpečenstva poškodenia rastlín

umiestnenie hnojív do hlbších vrstiev po okamžitom zapracovaní orbou umožňuje rastlinám lepšie zakoreňovať. V hlbších vrstvách sú lepšie vlahové pomery a rastliny môžu lepšie využívať živiny

hnojenie pred orbou skracuje jesennú predsejbovú prípravu pôdy, čo znižuje nároky na uskladňovanie a uskladňovacie priestory priemyselných hnojív

**Pásové hnojenie**

Je hnojenie do pásov, na čo sú potrebné špeciálne upravené sejačky, ktoré majú zásobníky

na osivo aj na hnojivo. Špeciálnym zariadením sa hnojivo zapracuje vedľa riadka alebo pod osivo, resp. sadenicu.

Výhody pásového hnojenia :

urýchľuje rast, intenzitu fotosyntézy

vplyvom rýchlejšieho rastu v počiatočných fázach vývinu umožňuje rastlinám vyhnúť sa mnohým chorobám a škodcom

lepšie odolávanie burinám, čo umožňuje znížiť počet kultivačných zásahov

skrátenie vegetačného obdobia

**Hnojenie do riadkov**

Je spôsob, kedy sa priemyselné hnojivo aplikuje priamo do riadka súčasne so sejbou cez výsevné zariadenie, alebo sa hnojivo dostáva do riadka z vedľajšieho zásobníka na hnojivo.

Výhody tohto hnojenia :

lepšie odolávanie chorobám, nedostatku vody a poškodeniam škodcami

lepší rozvoj koreňovej sústavy, ktorá má vplyv na príjem živín z pôdnych zásob a zo základného hnojenia

zvyšovanie úrod v prípade, že sa použijú nižšie dávky živín

Tento spôsob hnojenia môže byť aj riskantný v prípade suchých podmienok a najmä vyšších dávok dusíka a draslíka.

**Hnojenie na list** ( prihnojovanie )

Je spôsob aplikácie priemyselných hnojív na už vzídené rastliny. Ide najmä o mimokoreňovú výživu, ktorá dodáva rastlinám výživné a stopové prvky. Používa sa hlavne v zeleninárstve

a vinohradníctve.

Zásobné hnojenie

Je hnojenie, ktorým sa vytvára zásoba živín v pôde, čo je možné len pri živinách, ktoré sú v pôde stabilnejšie a len pomaly sa uvoľňujú. Jeho cieľom je zvýšiť v pôde obsah fosforu a draslíka. Vytvára sa zásoba týchto živín na 2 – 3 roky.

Výhody tohto hnojenia :

umožňuje dosahovať vyššiu úrodnosť a sprístupňovať živiny rastlinám

znižuje pracovné náklady

znižuje náklady na uskladňovanie hnojív a ich každoročnú aplikáciu

** **

**Domáca úloha:**

Pozorne si prečítajte text a do zošitov si zapíšte aké spôsoby aplikácie priemyselných hnojív poznáte.